钦定古今图书集成/明伦汇编/官常典/第734卷 > 普颜不花 申荣
## 钦定古今图书集成/明伦汇编/官常典/第734卷 > 普颜不花 申荣

按《元史忠义传》：“普颜不花，字希古，蒙古氏。倜傥有大
志。至正五年，由国子生登右榜进士第一人，授翰林
修撰，调河南行省员外郎。十一年，迁江西行省左右
司郎中。蕲黄徐寿辉来寇，普颜不花战守之功为多，
语在《道童传》。十六年，除江西廉访副使。顷之，召还，授
益都路达鲁花赤，迁山东廉访使，再转为中书参知”
政事。十八年，诏与治书侍御史李国凤同经略江南，
至建宁，江西陈友谅遣邓克明来寇，而平章政事阿
鲁温沙等皆夜遁。国凤时分镇延平，城陷遁去。普颜
不花曰：“我承制来此，去将何之？誓与此城同存亡耳。”
命筑各门瓮城，前后拒战六十四日，既而大败贼众。
明年召还，授山东宣慰使，再转知枢密院事、平章山
东行省，守御益都。明兵压境，普颜不花捍城力战，城
陷，而平章政事保保出降。普颜不花还告其母曰：“儿
忠孝不能两全，有二弟，当为终养。”拜母，趋官舍，坐堂
上。主将素闻其贤，召之再三，不往。既而面缚之。普颜
不花曰：“我元朝进士，官至极品，臣各为其主，不屈死
之。”先是，其妻阿鲁真历呼家人告之曰：“我夫受国恩，
我亦封齐国夫人，今事至此，惟有死耳。”家人莫不叹
息泣下。已而普颜不花二弟之妻，各抱幼子及婢妾
溺舍南井死。比阿鲁真欲下，而井填咽不可容，遂抱
子投舍北井，其女及妾女、孙女皆随溺焉。是时有申
荣者，平章山东行省，守东昌。荣见列郡皆降，告其父
曰：“人生世间，不能全忠孝者，儿也。”父曰：“何为？”荣曰：“城
中兵少不敌，战则万人之命由儿而废，但有一死报
国耳。”遂自经。